Luiz Inácio Lula da Silva
Luisas Inasijus Lula da Silva (dažnai vadinamas tiesiog Lula, Luiz Inácio Lula da Silva; g. 1945 m. spalio 27 d. Pernambuko valst.) – Brazilijos prezidentas. Pareigas ėjęs nuo 2001 m. sausio 1 d., 2006 m. perrinktas antrai kadencijai, o 2010 m. prezidento poste jį pakeitė Dilma Rusef. 2022 m. vėl dalyvavo prezidento rinkimuose ir įveikė ligtolinį šalies vadovą Žairą Bolsonarą. Priklauso Darbininkų partijai (Partido dos Trabalhadores). Luisas Inasijus Lula da Silva kilęs iš vargingos daugiavaikės valstiečių šeimos. Baigė 5 klases, nuo 14 metų pradėjo dirbti metalurgijos gamykloje. Vėliau įsitraukė į profesinių sąjungų judėjimą, organizavo masines protesto akcijas ir streikus. Už tai kariškių valdžios buvo kalintas. 1980 m. su kitais įkūrė socialistinę Darbo žmonių partiją (Partido dos Trabalhadores), 1980–1988 ir 1990–1994 m. – jos pirmininkas. Aktyviai dalyvavo politinėse kampanijose, dėl jų kariškiai buvo priversti pasitraukti iš valdžios ir pakeisti kai kurias konstitucijos nuostatas (be kita ko, įvesti visuotiniai prezidento rinkimai). 1987–1991 m. Nacionalinio Kongreso narys. Luisas Inasijus Lula da Silva ne kartą nesėkmingai dalyvavo prezidento rinkimuose (1989, 1994, 1998 m.), kol į Brazilijos vadovo postą išrinktas 2002 m. Vykdė demokratinio socializmo politiką (2002–2006 m. skurdas šalyje sumažėjo 20 %), palaikė glaudžius ryšius su kitomis kairiosiomis Lotynų Amerikos vyriausybėmis. 2016 m., valdant Dilmai Rusef, paskirtas prezidento administracijos vadovu, tačiau Aukščiausiasis Teismas šį sprendimą užkardė dėl Lulai da Silvai pareikštų kaltinimų korupcija. 2017 L. I. Lula da Silva apkaltintas korupcija ir kitais finansiniais nusikaltimais, 2018 nuteistas 12 metų kalėti. Praleidęs kalėjime 580 dienų, politikas buvo paleistas Aukščiausiajame Teismui panaikinus ankstesnę nutartį. 2022 m. vėl dalyvavo prezidento rinkimuose ir juos laimėjo.